**Zmluva o dielo**

v zmysle § 3 ods. 3 zákona č. 343/2015 Z.z. o verejnom obstarávaní a o zmene a doplnení niektorých zákonov v znení neskorších predpisov (ďalej ako „zákon“ alebo „ZVO“) uzatvorená v súlade s § 536 a nasl. zákona č. 513/1991 Zb. Obchodný zákonník v znení neskorších predpisov (ďalej len „zmluva“)

medzi zmluvnými stranami

**Objednávateľ:**

Názov: **Obec Skároš**

Sídlo: Skároš 91, 044 11 Skároš

V zastúpení: JUDr. Ľubomír Vranka, starosta obce

IČO: 00324701

Web: www.skaros.sk

e-mail: [ocu.skaros@stonline.sk](mailto:ocu.skaros@stonline.sk)

(ďalej len ,,**Objednávateľ**“)

**Zhotoviteľ**

obchodné meno: **RAPAL s.r.o.**

sídlo: Športová 386/8, 044 15 Nižná Myšľa

IČO: 36 575 506

konajúci: Rudolf Belás, konateľ

IČ DPH: SK2021823947

DIČ: 2021823947

číslo účtu v tvare IBAN: SK 77 0200 0000 0028 6350 3454

osoba oprávnená vo veciach

obchodných: Rudolf Belas

technických: Rudolf Belas

(ďalej len ,,**Zhotoviteľ**“)

**Preambula**

Objednávateľ ako verejný obstarávateľ na obstaranie predmetu tejto zmluvy použil postup zadávania zákazky podľa zákona č. 343/2015 Z. z. o verejnom obstarávaní a o zmene a doplnení niektorých zákonov.

Objednávateľ ako verejný obstarávateľ vyhlásil dňa 15.05.2020 výzvu na predloženie ponúk v rámci postupu zadávania zákazky:

Druh postupu: zákazka s nízkou hodnotou podľa § 117 zákona o verejnom obstarávaní

Názov zákazky: Rekonštrukcia Pamätníka oslobodenia v obci Skároš

Na základe výsledkov verejného obstarávania sa Objednávateľ ako verejný obstarávateľ a Zhotoviteľ ako úspešný uchádzač dohodli na uzatvorení tejto zmluvy.

**Článok I**

**Predmet zmluvy**

**1.1** Zhotoviteľ sa zaväzuje na svoje náklady a na svoje nebezpečenstvo riadne a včas vykonať pre Objednávateľa Dielo vymedzené v tejto **Zmluve o dielo** (ďalej aj „**Zmluva**“) v rozsahu podľa dokumentácie v zmysle bodu 1.2 Zmluvy a podľa podmienok dohodnutých v tejto Zmluve. Objednávateľ sa zaväzuje riadne a včas zhotovené dielo v súlade so Zmluvou prevziať a zaplatiť dohodnutú cenu za jeho vykonanie podľa platobných podmienok dohodnutých v Zmluve.

**1.2** Priorita dokumentov, ktoré tvoria túto Zmluvu**:**

1. Zmluva o dielo vrátane jej príloh a súčastí,

2. opis predmetu zákazky vrátane príloh (projektová dokumentácia),

3. ponuka Zhotoviteľa ako úspešného uchádzača predložená v rámci postupu zadávania zákazky, výsledkom ktorej je táto Zmluva.

**1.3** Dielom sa na účely Zmluvy rozumie:

* stavebné práce súvisiace s rekonštrukciou Pamätníka oslobodenia v obci Skároš,
* v rozsahu a za podmienok podľa bodu 1.2.

**1.4** Zhotoviteľ vyhlasuje a podpisom tejto zmluvy potvrdzuje, že je riadne oboznámený s rozsahom a povahou Diela a že správne vyhodnotil a ocenil všetky práce trvalého či dočasného charakteru, ktoré sú nevyhnutné pre riadne splnenie jeho záväzkov podľa tejto zmluvy a že pri predložení svojej ponuky:

1.4.1 prevzal od Objednávateľa podklady v rozsahu podľa bodu 1.2 a dôkladne ich pri vynaložení odbornej starostlivosti prekontroloval s tým, že tieto podklady neobsahujú žiadne prekážky vykonania Diela, ktoré mohol zistiť pri vynaložení odbornej starostlivosti;

1.4.2 preveril miestne podmienky na mieste, kde sa bude nachádzať Stavenisko*;* zahrnul všetky technické a dodacie podmienky do kalkulácie Ceny za Dielo;

1.4.3 neexistujú akékoľvek iné požiadavky Zhotoviteľa okrem tých, ktoré sú uvedené v tejto Zmluve.

**1.5** Zhotoviteľ sa zaväzuje vykonať Dielo vo vlastnom mene a na vlastnú zodpovednosť.

**1.6** Zhotoviteľ sa zaväzuje znášať akékoľvek ďalšie prekážky a zmeny, ktoré neboli zhotoviteľom uplatnené podľa bodov 1.4.1, 1.4.2 a 1.4.3, na vlastné nebezpečenstvo a vlastné náklady bez akéhokoľvek dopadu na cenu za dielo podľa tejto zmluvy.

**1.7** Zhotoviteľ môže zabezpečiť realizáciu časti diela alebo vybraných prác prostredníctvom tretích osôb. Zhotoviteľ pritom zodpovedá objednávateľovi tak, akoby dielo vykonával sám.

**Článok II**

**Miesto a čas plnenia**

**2.1** Miestom plnenia je: katastrálne územie obce Skároš obec Skároš, areál prírodného múzea zbraní parcelné číslo 826/3, 782/5, okres Košice – okolie.

**2.2** Zhotoviteľ sa zaväzuje zhotoviť (vykonať a ukončiť) Dielo podľa tejto Zmluvy najneskôr **do 3 mesiacov odo dňa protokolárneho odovzdania staveniska.**

**2.3** Dielo sa považuje za riadne ukončené dňom podpísania „Protokolu o odovzdaní a prevzatí Diela“ po splnení podmienok podľa článku IX Zmluvy. Riadnym zhotovením a ukončením Diela sa rozumie taký stav Diela, v ktorom má Dielo všetky vlastnosti vyplývajúce zo Zmluvy a jej súčastí podľa bodu 1.2 Zmluvy.

**2.4** Ak Zhotoviteľ pripraví Dielo na odovzdanie pred dohodnutým termínom, zaväzuje sa Objednávateľ toto Dielo prevziať aj v skoršom ponúknutom termíne.

**2.5** V prípade omeškania Objednávateľa s odovzdaním staveniska predlžuje sa termín ukončenia a odovzdania Diela o rovnaký počet dní, ako trvalo omeškanie Objednávateľa.

**2.6** Termín ukončenia a odovzdania Diela sa predlžuje o čas trvania nasledovných prekážok:

2.6.1 prerušenie zhotovovania Diela podľa bodu 3.1 tejto Zmluvy,

2.6.2 omeškanie Objednávateľa s plnením povinností podľa tejto Zmluvy, ktoré bráni Zhotoviteľovi v zhotovovaní Diela,

2.6.3 existencia rozhodnutia orgánu verejnej moci záväzného pre Objednávateľa, ktoré bráni Zhotoviteľovi pokračovať v zhotovovaní diela*;* Objednávateľsa zaväzuje bez zbytočného odkladu informovať Zhotoviteľa oexistencii a výroku rozhodnutia orgánu verejnej moci, ktoré by mohlo brániť Zhotoviteľovi v zhotovovaní diela.

**2.7** V prípade, ak omeškanie zhotoviteľa s plnením svojho záväzku spočívajúcom v zhotovovaní diela v termínoch podľa bodu 2.2 tejto zmluvy presiahne 15 dní, objednávateľ je oprávnený odstúpiť od tejto zmluvy ako celku.

**Článok III**

**Prerušenie prác na Diele a zmeny Diela**

**3.1** V odôvodnených prípadoch je Objednávateľ oprávnený dať Zhotoviteľovi pokyn na prerušenie prác na Diele alebo jeho časti. Zhotoviteľ sa zaväzuje bez zbytočného odkladu urobiť všetky potrebné opatrenia na prerušenie, t. j. dočasné zastavenie prác na Diele alebo jeho časti, na zabezpečenie ochrany života a zdravia na stavenisku a na ochranu Diela. V prípade prerušenia prác na Diele podľa tohto bodu zmluvy je Objednávateľ povinný nahradiť Zhotoviteľovi účelné a preukázateľné náklady spojené s prerušením a opätovným začatím prác na Diele alebo jeho časti, alebo s predĺžením týchto prác.

**3.2** Ak prerušenie prác na vykonávaní diela nastalo z dôvodu:

3.2.1 nepredvídateľných okolností nezávislých a nezapríčinených Zhotoviteľom alebo Objednávateľom (ako napríklad potreba archeologického výskumu),

3.2.2 nepredvídateľných nepriaznivých poveternostných podmienok (ako napríklad záplavy, zosuvy pôdy a podobne nezapríčinených Zhotoviteľom alebo Objednávateľom - aplikácia tohto dôvodu sa vzťahuje výlučne na prekážky týkajúce sa nepriaznivých poveternostných podmienok, ktoré nie je vzhľadom na príslušné ročné obdobie realizácie Diela a miesto realizácie Diela možné predpokladať)

je Zhotoviteľ povinný

* bez zbytočného odkladu informovať objednávateľa o vzniku takejto prekážky a
* ak existujú dôvody, pre ktoré by malo vzhľadom na vznik a dobu trvania prekážky dôjsť k predĺženiu času dohodnutého na ukončenia diela, najneskôr do troch (3) pracovných dní písomne požiadať objednávateľa o predĺženie času dohodnutého na ukončenie diela, pričom zároveň musí objednávateľovipodrobneoznámiť aj uvedené dôvody, pre ktoré by malo k takejto úprave dôjsť a predložiť návrh nového termínu zhotovenia (vykonania a ukončenia) diela;

inak sa na vznik prekážky neprihliada, a teda čas ukončeniadiela zostáva nezmenený a zhotoviteľ je povinný ho dodržať. V prípade, ak objednávateľ písomne vyhovie požiadavke zhotoviteľa na predĺženie času ukončenia diela, tak táto zmena sa považuje za zmenu zmluvy.

**3.3** Zmluvné strany sa dohodli, že Zhotoviteľ nie je oprávnený jednostranne prerušiť realizáciu Diela bez súhlasu Objednávateľa alebo prípadne pokynu podľa bodu 3.1 tejto Zmluvy, pokiaľ ďalej nie je uvedené inak.

**Článok IV**

**Stavenisko**

**4.1** Staveniskom sa na účely tejto Zmluvy okrem jeho úpravy v osobitných predpisoch rozumie priestor, ktorý je počas zhotovovania Diela určený na vykonávanie prác smerujúcich k zhotoveniu Diela, na uskladňovanie jednotlivých prvkov Diela a stavebných výrobkov, príp. materiálu, pracovného náradia a iných zariadení potrebných na vykonanie Diela.

**4.2** Zhotoviteľ sa zaväzuje prevziať stavenisko do troch dní od vyzvania Objednávateľom. O odovzdaní staveniska sa vyhotoví písomný zápis (protokol); v zápise o odovzdaní staveniska sa uvedie najmä čas odovzdania a stav staveniska s prihliadnutím na jeho spôsobilosť na zhotovenie diela. Ak zo zápisu o odovzdaní staveniska vyplynú  pre zmluvné strany povinnosti nevyplývajúce z tejto zmluvy, ktoré však nemenia jej charakter a/alebo neznamenajú pre objednávateľa ďalšie náklady, zaväzujú sa splniť ich  v dohodnutých lehotách. Objednávateľ zároveň odovzdá zhotoviteľovi všetky rozhodnutia  (a prípadne iné akty) orgánov verejnej moci potrebné pre zhotovenie diela, ktoré má k dispozícii a ktoré neboli súčasťou zadávacej dokumentácie. V prípade, ak objednávateľ do dňa podpisu tejto zmluvy neodovzdá zhotoviteľovi všetky potrebné rozhodnutia (a prípadne iné akty) orgánov verejnej moci potrebné pre zhotovenie diela*,* zaväzuje sa mu ich odovzdať bez zbytočného odkladu po ich získaní.

Zhotoviteľ je následne povinný na stavenisku zabezpečiť v rozsahu a v stave potrebnom a vhodnom pre vykonávanie Diela, okrem vybavenia a zariadenia staveniska (zariadenia, nástroje, náradie, stavebný materiál a iné príslušenstvo potrebné na zhotovenia Diela) najmä:

4.2.1. aby na stavenisko nemali prístup nepovolané osoby, pričom za nepovolané osoby sa budú považovať všetky osoby s výnimkou zamestnancov niektorej zo Zmluvných strán alebo osôb poverených niektorou zo Zmluvných strán výkonom činností  v súvislosti so zhotovovaním Diela, prípadne iných osôb, ktoré na vstup na stavenisko oprávňuje všeobecne záväzný právny predpis,

4.2.2. aby tretími osobami nedošlo k obmedzeniu činnosti Zhotoviteľa, ani k poškodzovaniu neodovzdanej časti Diela z ich strany, pričom Zhotoviteľ zodpovedá za všetky škody, ktoré týmto vzniknú.

Odo dňa odovzdania staveniska zhotoviteľovi podľa tohto článku zmluvy až do odovzdania diela v súlade s touto zmluvou je zhotoviteľ povinný zabezpečovať primeraným spôsobom ochranu a údržbu vykonanej časti diela, materiálov a technológií a tiež (ak to možno rozumne požadovať) aj iných vnesených alebo uložených vecí nachádzajúcich sa na stavenisku pred vznikom akejkoľvek škody; objednávateľ nezodpovedá za škodu na veciach vnesených alebo uložených na stavenisku, vrátane vecí, ktoré boli pri vykonávaní diela už zabudované alebo spracované. Uvedené obdobne platí aj v prípade likvidácie zariadenia staveniska po termíne odovzdania diela objednávateľovi, a to až do úplného ukončenia prác zhotoviteľa a vo vzťahu k dotknutej časti diela (vrátane vykonanej časti diela a materiálov a technológií nachádzajúcich sa na tejto časti staveniska). Zhotoviteľ zabezpečí počas zhotovovania diela smerové a výškové vytýčenie stavby a označenie hraníc staveniska. Zhotoviteľ ďalej na svoje náklady zabezpečí vhodným spôsobom vyznačenie podzemných inžinierskych sietí aj nadzemných inžinierskych sietí (napr. elektrické, telefónne vzdušné vedenia), povolenie na zabratie (zaujatie) verejného priestranstva, zvláštne užívanie verejných komunikácií a verejnej zelene, zameranie stavby po jej realizácii a dokumentáciu skutočného vyhotovenia stavby, pričom sa má za to, že náklady s tým súvisiace sú zahrnuté v cene Diela. Zhotoviteľ zodpovedá za presnosť vytyčovania a zamerania svojich prác a  za nápravu chýb, zavinených nepresným vytýčením, zrealizovanú na jeho vlastné náklady.

**4.3** Prevádzkové, hygienické, prípadne aj výrobné zariadenie staveniska si zabezpečuje Zhotoviteľ. Náklady na prevádzkovanie, údržbu a vypratanie zariadenia staveniska sú súčasťou Zmluvnej ceny.

* 1. Nebezpečenstvo vzniku škody na stavenisku alebo jeho časti znáša Zhotoviteľ.
  2. Zhotoviteľ je na stavenisku, v súvislosti s vykonaním Diela, povinný najmä:
     1. udržiavať na stavenisku poriadok a čistotu, bez omeškania odstraňovať odpady a nečistoty vzniknuté pri vykonávaní diela(vrátane odpadu tvoreného obalovými materiálmi z použitých stavebných výrobkov)*,* a to v súlade s príslušnými právnymi predpismi; uvedená povinnosť zahŕňa aj povinnosť zhotoviteľa zabezpečiť vykonávanie hygienických potrieb na stavenisku jeho pracovníkmi, subdodávateľmi a inými osobami, ktoré sú so zhotoviteľom v právnom vzťahu, len v hygienických zariadeniach na to určených;
     2. zabezpečovať na stavenisku, resp. na mieste na to určenom objednávateľom vhodným spôsobom skladovanie odpadu, ktorý vznikne v súvislosti s jeho činnosťou podľa tejto zmluvy, a tiež priebežne zabezpečovať zo staveniska odvoz a likvidáciu tohto odpadu;
     3. bezodkladne odstraňovať všetky znečistenia a poškodenia komunikácií a priestranstiev, ku ktorým dôjde činnosťou v súvislosti s vykonávaní diela zhotoviteľom podľa tejto zmluvy, ako to vyplýva z príslušných právnych predpisov;
     4. zabezpečiť označenie staveniska podľa príslušných právnych predpisov informačnou tabuľou (panelom) umiestnenou na dobre viditeľnom mieste pri vstupe na stavenisko;
     5. zabezpečiť bezpečnosť a ochranu zdravia všetkých osôb nachádzajúcich sa na odovzdanej časti staveniska, poučenie osôb nachádzajúcich sa na odovzdanej časti staveniska o bezpečnosti a ochrane zdravia a ochrane pred požiarmi staveniska a Diela,
     6. zabezpečiť predchádzanie škodám na majetku tretích osôb.

**4.6** Zhotoviteľ vyprace stavenisko vrátane svojich strojov, nástrojov, zariadení a materiálov a uvedie ho do náležitého stavu v deň odovzdania Diela. O vyprataní staveniska spíšu zmluvné strany (osobitný) protokol.

**Článok V**

**Stavebný denník**

**5.1** Zhotoviteľ sa zaväzuje viesť stavebný denník na stavenisku v zmysle platných právnych predpisov, resp. podľa pokynov Objednávateľa odo dňa začatia prác na Diele až do dňa zhotovenia a odovzdania Diela.

**5.2** Účelom vedenia stavebného denníka je možnosť kontroly priebehu zhotovovania Diela zo strany Objednávateľa. Stavebný denník bude na stavenisku nepretržite k dispozícii tak, aby bolo možné doňho zaznamenávať všetky podstatné udalosti, ktoré sa stali na stavenisku tak, aby bolo možné jednoznačne identifikovať, ktorej časti diela sa zápis týka a aký rozsah prác bol v daný deň vykonaný a aby Objednávateľ mohol priebežne kontrolovať uskutočňovanie Diela.

**5.3** Zápisy do stavebného denníka vykonávajú za Zhotoviteľa osoby poverené Zhotoviteľom (stavbyvedúci alebo jeho zástupca). Objednávateľ je oprávnený sledovať obsah denníka a zápisom pripájať svoje stanovisko (súhlas, námietky a pod.) za predpokladu, že stanovisko je vzhľadom na charakter zápisu potrebné. K záznamom Zhotoviteľa sa Objednávateľ v prípade potreby písomne záväzne vyjadrí v lehote troch pracovných dní odo dňa vykonania zápisu. Túto povinnosť má aj Zhotoviteľ v prípade zápisov v stavebnom denníku vykonaných poverenými osobami Objednávateľa a to v rovnakej lehote.

**5.4** V priebehu pracovného času musí byť denník na stavenisku trvale prístupný. Vedenie denníka sa končí odovzdaním a prevzatím Diela. Pri prípadnom prerušení prác z dôvodu, že Zhotoviteľ nemôže pokračovať v prácach pre okolnosti, ktoré nie sú na jeho strane, Zhotoviteľ v stavebnom denníku zdokumentuje stav rozpracovanosti Diela. Zhotoviteľ preukáže Objednávateľovi čiastkové plnenie zápisom v stavebnom denníku.

**Článok VI**

**Cena Diela**

**6.1** Objednávateľ sa zaväzuje, že za riadne vykonanie Diela zaplatí Zhotoviteľovi cenu za Dielo. Právo Zhotoviteľa na zaplatenie ceny Diela vzniká na základe daňového dokladu (faktúry) vystaveného v súlade s postupom podľa Zmluvy a Objednávateľ sa zaväzuje cenu Diela uvedeným spôsobom Zhotoviteľovi zaplatiť v zmysle platobných podmienok podľa Zmluvy.

**6.2** Cena za zhotovenie Diela je výsledkom ponukového konania Zhotoviteľa ako úspešného uchádzača v procese obstarania zákazky vyhláseného Objednávateľom ako verejným obstarávateľom. Podrobný rozpočet diela obsahujúci objem stavebných prác, výpočet a rekapituláciu ceny, je uvedený v prílohe č. 2 tejto zmluvy. Cena za zhotovenie Diela je pevná a nemenná.

**6.3** Na základe ponuky Zhotoviteľa ako úspešného uchádzača je cena Diela v súlade s výsledkom verejného obstarávania vo výške:

Cena Diela bez DPH: 33 753,55 EUR slovom tridsaťtritisícsedemstopäťdesiattri eur, 55 centov

DPH 20%: 6 750,71 EUR

**Celková cena Diela: 40 504,26 EUR slovom: štyridsaťtisícpäťstoštyri eur, 26 centov**

**6.4** Celková cena Diela je vypočítaná ako súčet všetkých položiek určených súťažnými podkladmi a ponukou, ktorú Zhotoviteľ ponúkol v rámci verejného obstarávania po oboznámení sa s podmienkami vykonania Diela.

**6.5** Zhotoviteľ nemá právo na náhradu akýchkoľvek ďalších nákladov, ktoré vynaloží pri zhotovovaní diela alebo v súvislosti s ním (všetky tieto náklady zhotoviteľa sú už zahrnuté v cene diela podľa bodu 6.3 tejto zmluvy), pokiaľ sa zmluvné strany nedohodnú písomne inak alebo v tejto zmluve nie je výslovne uvedené niečo iné; zhotoviteľ tak o.i. nemá právo najmä na náhradu:

* + 1. nákladov na materiály, pracovné sily, stroje, dopravu, zariadenie staveniska, ochranu diela, riadenie a administratívu, dodávateľskú inžiniersku činnosť, geodetické práce, dielenskú dokumentáciu, réžiu zhotoviteľaa zisk, na infláciu, poplatky a platby za telefón, vodu, elektrinu, zaistenie bezpečnosti a ochrany zdravia pri práci (BOZP) a  ochrany pred požiarmi (PO) zvýšených nákladov na práce v zimnom období alebo vo viaczmennej prevádzke, odstránenie znečistení, skladovanie, odvoz a likvidáciu odpadov, sankcie, pokuty, penále, poistenie, finančných nákladov na dočasné zábery plôch, osvetlenie, zaistenie a vykonávanie skúšok, dočasné dopravné obmedzenia na priľahlých komunikáciách a pod., ako aj zaistenie podmienok uvedených v odovzdanom právoplatnom stavebnom povolení týkajúcom sa diela*,* vrátane úhrady poplatkov súvisiacich s realizáciou stavebných prác a pokút v prípade porušenia tejto zmluvy či iných právnych povinností;
    2. nákladov na kompletizáciu dodávky diela, riadne vykonanie diela, vrátane réžie staveniska, ochrany životného prostredia, bezpečnosti, nákladov na bezpečnosť majetku a pracovníkov a nákladov na dočasné napojenie telefónneho alebo iného dočasného spojenia (ktoré zriadi zhotoviteľ), vrátane nákladov na prevádzku týchto dočasných zariadení;
    3. nákladov na energie a nákladov na služby zariadenia staveniska;
    4. nákladov na zabezpečenie dopravného značenia a ďalších dopravných opatrení k dopravným obmedzeniam nevyhnutným na vykonanie diela, ich údržbu, premiestňovanie a následné odstránenie;
    5. nákladov na akúkoľvek dokumentáciu, odovzdávanú objednávateľovi, súvisiacu so zhotovením diela;
    6. nákladov na dokumentáciu stavu okolitých nehnuteľností, inžinierskych sietí a verejných priestorov pred začatím vykonávania diela, nákladov na ochranu majetku a odstránenie prípadných škôd, za ktoré zodpovedá zhotoviteľ podľa tejto zmluvy a všeobecne záväzných právnych predpisov;
    7. nákladov na ochranu staveniska pred poveternostnými vplyvmi;
    8. nákladov na udržiavanie poriadku a čistoty na stavenisku a na odstraňovanie znečistení a poškodení komunikácií a priestranstiev, ku ktorým dôjde v priebehu prác zhotoviteľa*;*
    9. nákladov na zameranie, vytýčenie, ochranu, udržovanie, premiestnenie existujúcich a zhotoviteľovi známych vedení, káblov a potrubí (rozvodov) na stavenisku a v jeho bezprostrednom okolí, a to podľa podmienok stanovených ich správcom (vlastníkmi), vrátane nákladov na vykonanie sond preukazujúcich polohu vytýčených rozvodov počas prác zhotoviteľa v ich dotknutom okolí.

**6.6** Jednotkové ceny jednotlivých položiek sú maximálne a nemenné tak, ako sú uvedené v cenovej ponuke Zhotoviteľa. V prípade, že sa v priebehu realizácie Diela zistí, že vo výkaze výmer neboli uvedené (na cenené) niektoré položky, ktoré sú ale zrejmé z výzvy na predkladanie ponúk (predmet zákazky) a ktoré sú nevyhnutné na vykonanie Diela podľa tejto Zmluvy, nebudú tieto práce uznané ako práce navyše a Zhotoviteľ je povinný ich vykonať na vlastné náklady.

**6.7** Zhotoviteľ sa nemôže odvolávať na svoje chyby, opomenutia a omyly, alebo akúkoľvek príčinu za účelom žiadania zvýšenia ceny.

**6.8** Zhotoviteľ vyhlasuje a podpisom tejto zmluvy potvrdzuje, žeje riadne oboznámený s rozsahom a povahou diela a že správne vyhodnotil a ocenil všetky práce trvalého či dočasného charakteru, ktoré sú nevyhnutné pre riadne splnenie jeho záväzkov podľa tejto zmluvy a že pri stanovení ceny diela uvedenej v bode 6.3 tohto článku:

* + 1. prevzal od objednávateľa zadávaciu dokumentáciu, dôkladne ju pri vynaložení odbornej starostlivosti prekontroloval, s tým, že zadávacia dokumentácia neobsahuje žiadne prekážky vykonania diela, ktorémoholzistiť pri vynaložení odbornej starostlivosti;
    2. preveril miestne podmienky na mieste, kde sa bude nachádzať stavenisko;
    3. zahrnul všetky technické a dodacie podmienky nevyhnutné pre splnenie svojho záväzku podľa tejto zmluvy a zadávacej dokumentácie do ceny diela;
    4. v rámci verejného obstarávania uplatnil všetky svoje požiadavky, prípadne vysvetlenia na objednávateľa týkajúce sa tejto zmluvy a/alebo zadávacej dokumentácie a/alebo iných skutočností, ktoré môžu mať vplyv na plnenie jeho záväzku podľa tejto zmluvy.

**6.9** Cena diela podľa bodu 6.3 tejto zmluvy, ak táto zmluva ďalej neurčuje inak, podlieha úpravám iba v prípade rozšírenia rozsahu diela alebo potreby vykonania prác naviac, ktoré sú nevyhnutné na zhotovenie diela a potrebu ktorých zhotoviteľ nemohol predpokladať ani pri vynaložení odbornej starostlivosti v čase uzavretia tejto zmluvy. Za rozšírenie rozsahu diela podľa tejto zmluvy sa považuje zhotovenie novej, do tejto zmluvy nezahrnutej časti diela; za rozšírenie rozsahu diela sa nepovažujú práce naviac, potrebu ktorých zhotoviteľ mohol pri vynaložení odbornej starostlivosti predpokladať v čase uzavretia zmluvy. V prípade rozšírenia rozsahu diela podľa tohto bodu zmluvy budú práce, ak je to možné, ocenené podľa jednotkových cien uvedenýchv ponuke zhotoviteľa predloženej v rámci verejného obstarávania, výsledkom ktorého je táto zmluva. Ak v čase vzniku naviac prác budú jednotkové ceny v zmysle referenčného cenníka: *„CENKROS – cenová úroveň cenníkových databáz 2019“* (ďalej len „cenník“) nižšie ako jednotkové ceny uvedené v ponuke zhotoviteľa podľa predchádzajúcej vety, resp. ocenenie týchto prác spôsobom podľa predchádzajúcej vety nie je možné, zmluvné strany sa dohodli, že východiskovými cenami budú ceny podľa v tom čase platného cenníka, pričom pre ocenenie naviac prác nezahrnutých v ponuke zhotoviteľa sa použijú najnižšie jednotkové ceny podľa v tom čase platného cenníka; rozšírenie rozsahu diela a/alebo vykonanie prác naviac sa považuje za zmenu zmluvy.

**Článok VII**

**Platobné podmienky**

**7.1** Objednávateľ sa zaväzuje zaplatiť zhotoviteľovi cenu za dielo v rozsahu zhotoviteľom skutočne vykonaných prác, potvrdených zodpovednou osobou objednávateľa v súpise prác. Za zhotovenie diela uhradí objednávateľ cenu na základe vyúčtovania vo forme faktúr. Zhotoviteľ je oprávnený vystaviť čiastkové faktúry na dodávky v objeme minimálne 30 % ceny diela podľa článku VI. Cena diela, odsek 6.3. Čiastkovú faktúru je potrebné doručiť objednávateľovi do 30-tého dňa nasledujúceho mesiaca po vykonaní dohodnutého objemu stavebných prác. Zhotoviteľ je povinný práce vyúčtovať overiteľným spôsobom.

**7.2** Každú faktúru zhotoviteľ vystaví v 3 (troch) vyhotoveniach, pričom lehota splatnosti faktúry je 30 dní.

**7.3** Faktúra okrem ďalších náležitostí a príloh uvedených v tejto Zmluve musí obsahovať všetky náležitosti podľa všeobecne záväzných právnych predpisov.

**7.4** Neoddeliteľnou prílohou konečnej faktúry je okrem súpisu vykonaných prác overených poverenou osobou Objednávateľa, kópia preberacieho protokolu odovzdaného diela, písomné potvrdenie od každého subdodávateľa, ktorému zhotoviteľ zveril vykonanie niektorej časti diela, z ktorého bude vyplývať, že subdodávateľ za vykonané plnenie, za ktoré vystavuje zhotoviteľ faktúru objednávateľovi podľa tejto zmluvy, neeviduje voči zhotoviteľovi faktúru, s úhradou ktorej je zhotoviteľ ku dňu vystavenia faktúry objednávateľovi v omeškaní.

**7.5** Nesprávne účtovanú, neúplnú alebo príslušnými dokladmi nedoloženú alebo inak chybnú faktúru vystavenú na základe tejto zmluvy alebo v súvislosti s ňou vráti objednávateľ v lehote splatnosti späť zhotoviteľovi na opravu alebo doplnenie bez toho, aby tým bol v omeškaní s jej úhradou; za deň doručenia faktúry sa v takom prípade považuje až doručenie opravenej alebo doplnenej faktúry objednávateľovi.

**7.6** Zmluvné strany sa dohodli na tom, že zhotoviteľ nie je oprávnený bez písomného súhlasu objednávateľa postúpiť akékoľvek svoje pohľadávky z tejto zmluvy alebo pohľadávky s touto zmluvou súvisiace (napr. zmluvná pokuta, náhrada škody, vydanie bezdôvodného obohatenia) tretej strane, pričom zmluvné strany sa zároveň dohodli na tom, že uvedené obmedzenie pretrváva aj v prípade zániku tejto zmluvy.

**7.7** Spolu s konečnou faktúrou, ktorú zhotoviteľ vystaví po konečnom odovzdaní diela ako celku, zhotoviteľ zároveň poskytne objednávateľovi písomné potvrdenie o tom, že táto faktúra predstavuje úplné a konečné vyrovnanie všetkých čiastok, na zaplatenie ktorých má zhotoviteľ podľa tejto zmluvy ku dňu vystavenia tejto faktúry právo. Prílohou konečnej faktúry musí byť aj protokol o prevzatí diela ako celku.

**7.8** Uhradenie akejkoľvek časti ceny diela a/alebo schválenie súpisov prác sa nepovažuje za potvrdenie zhotovenia diela bez vád.

**7.9** V prípade reklamácie vád diela až do vyriešenia reklamácie pre zmluvné strany záväzným spôsobom objednávateľ nie je v omeškaní s úhradou ceny za dielo alebo akejkoľvek jej časti.

**7.10** Objednávateľ má právo na započítanie akýchkoľvek svojich nárokov voči nárokom Zhotoviteľa, ktoré Zhotoviteľovi vzniknú voči Objednávateľovi podľa tejto Zmluvy alebo na jej základe.

**Článok VIII**

**Podmienky vykonania Diela**

**8.1** Zhotoviteľ vykoná Dielo na vlastné náklady a na vlastné nebezpečenstvo.

**8.2** Zhotoviteľ sa zaväzuje vykonávať Dielo v súlade so Zmluvou, jej súčasťami a pokynmi Objednávateľa.

**8.3** Zhotoviteľ je povinný upozorniť Objednávateľa bez zbytočného odkladu na nevhodnú povahu pokynov daných mu Objednávateľom alebo nevhodnú povahu vecí na vykonanie Diela, ak Zhotoviteľ mohol túto nevhodnosť zistiť pri vynaložení odbornej starostlivosti.

**8.4** Zhotoviteľ sa zaväzuje zabezpečiť všetky prvky a výrobky nevyhnutné pre zhotovenie Diela a dopraviť ich na stavenisko. Cena prvkov a výrobkov, ako aj náklady na dopravenie stavebných výrobkov na stavenisko, ako aj ich uskladnenie na stavenisku alebo prípadne na inom mieste sú zahrnuté v cene za Dielo.

**8.5** Nebezpečenstvo škody na Diele a na všetkých podkladových materiáloch k dielu znáša až do dňa jeho protokolárneho prevzatia Objednávateľom Zhotoviteľ.

**8.6** Objednávateľ poskytne Zhotoviteľovi potrebnú súčinnosť pre vykonanie Diela. Pod súčinnosťou sa rozumie najmä sprístupnenie a umožnenie vstupu Zhotoviteľa, alebo ním poverených osôb do priestorov, kde sa bude realizovať Dielo (stavenisko), ako aj odovzdanie všetkých dokumentov alebo vyjadrení príslušných orgánov štátnej správy.

**8.7** Zhotoviteľ sa popri iných záväzkoch stanovených v tejto Zmluve tiež zaväzuje:

8.7.1 postupovať pri zhotovení Diela v súlade s právnymi predpismi, právne záväznými

technickými a inými normami, ktoré sa vzťahujú na Dielo jeho vykonanie,

8.7.2 vykonávať činnosti podľa tejto Zmluvy v súlade so zadávacou dokumentáciou k tomuto Dielu a podľa pokynov Objednávateľa,

8.7.3 oboznámiť Objednávateľa s Dielom a upozorniť na všetky vady, resp. jeho nedostatky, ktoré by bránili v konečnom užívaní,

8.7.4 rešpektovať upozornenia Objednávateľa a odstraňovať nedostatky, ktoré budú zapísané v stavebnom denníku,

8.7.5 udržiavať na prevzatom stavenisku a priľahlých priestoroch, resp. komunikáciách určených na dopravu materiálu, poriadok a čistotu a odstraňovať odpady a nečistoty, ktoré vznikli pri vykonávaní jeho prác, na vlastné náklady,

8.7.6 v rámci ochrany životného prostredia predchádzať vzniku odpadov a s prípadnými odpadmi vznikajúcimi pri plnení tejto zmluvy nakladať alebo inak zaobchádzať v súlade s právnymi predpismi na úseku odpadového hospodárstva (ďalej len „OH“) tak, aby bol naplnený jeho účel; ak pri plnení tejto zmluvy vznikne odpad, je zhotoviteľ povinný plniť povinnosti držiteľa odpadu pre odpady vznikajúce pri plnení tejto zmluvy, pričom za plnenie týchto povinností zodpovedá v plnom rozsahu a výlučne zhotoviteľ, pokiaľ v tejto zmluve nie je uvedené inak,

8.7.7 dodržiavať predpisy vzťahujúce sa na bezpečnosť a ochranu zdravia pri práci (ďalej aj „BOZP“) a ochranu pred požiarmi (ďalej aj „PO“),

8.7.8 zaznačiť všetky zmeny v realizácii Diela do dokumentácie zhotovenia Diela, na základe ktorej bolo Dielo vykonané,

8.7.9 vyzvať Objednávateľa na kontrolu všetkých prác, ktoré majú byť zakryté alebo sa stanú neprístupnými, minimálne tri pracovné dni vopred, ak si to technologické podmienky nevyžadujú skôr. Zároveň zhotoviteľ zhotoví fotodokumentáciu celého postupu prác. Ak objednávateľ nevykoná kontrolu týchto prác, je zhotoviteľ oprávnený pokračovať v realizácii diela. V prípade, že objednávateľ bude dodatočne požadovať odkrytie týchto prác, je zhotoviteľ povinný odkrytie vykonať na náklady objednávateľa. Pokiaľ sa pri dodatočnej kontrole zistí, že práce neboli riadne vykonané, toto odkrytie bude vykonané na náklady zhotoviteľa. V prípade rozporu ohľadne kvality a rozsahu vykonania stavebných prác zhotoviteľ požiada o písomné stanovisko projektanta,

8.7.10 pri prevzatí staveniska odovzdať objednávateľovi zoznam riadiacich pracovníkov (napríklad stavbyvedúci) a zoznam pracovníkov s certifikáciou na špeciálne práce spolu s platným oprávnením (certifikátom alebo iným dokladom osvedčujúcim odbornú spôsobilosť), pričom túto povinnosť má aj v prípade zmien príslušných osôb (príloha č. 1 Zmluvy),

8.7.11 vytvoriť Objednávateľovi primerané podmienky na vykonávanie kontroly na Stavenisku, poskytnúť mu potrebnú súčinnosť a byť prítomný pri vykonávaní kontroly.

8.7.12 nakladať so stavebným odpadom a/alebo iným odpadom, ktorý je vzhľadom na charakter, stav alebo povahu objektívne spôsobilý na prípadné speňaženie a/alebo ďalšie použitie, podľa písomných pokynov Objednávateľa, ktoré Objednávateľ udelí Zhotoviteľovi na základe jeho výzvy.

**8.8** Objednávateľ sa popri iných záväzkoch stanovených v tejto Zmluve zaväzuje:

8.8.1 zabezpečiť a včas Zhotoviteľovi doručiť kompletnú potrebnú dokumentáciu,

8.8.2 oznámiť Zhotoviteľovi včas svoje pokyny a prípadné požiadavky k vykonaniu Diela.

**8.9** Zhotoviteľ zodpovedá objednávateľovi za všetky škody spôsobené porušením akejkoľvek povinnosti na úseku BOZP, PO a ochrany a tvorby ŽP vrátane OH. Za škodu sa na účely tejto zmluvy považujú aj sankcie (pokuty) uložené príslušnými štátnymi orgánmi a orgánmi verejnej správy za porušenie povinnosti na úseku BOZP, PO a ochrany a tvorby ŽP vrátane OH. Porušovanie pravidiel BOZP, PO a ochrany a tvorby ŽP vrátane OH zo strany zhotoviteľa oprávňuje objednávateľa bez ďalšieho kedykoľvek od tejto zmluvy odstúpiť.

**Článok IX**

**Odovzdanie a prevzatie Diela**

**9.1** Riadne a včas zhotovené Dielo, vrátane úspešného vykonania všetkých skúšok dohodnutých zmluvnými stranami alebo vyžadovaných príslušnými technickými a inými právnymi predpismi, je Objednávateľ povinný prevziať. Objednávateľ je povinný prevziať Dielo, aj pokiaľ má drobné vady a nedorobky nebrániace jeho riadnemu užívaniu. Na účely tejto Zmluvy sa vadou rozumie odchýlka v kvalite, rozsahu a parametroch Diela stanovených predloženou zadávacou dokumentáciou, touto Zmluvou, jej prílohami a súčasťami, zadaním verejného obstarávania a všeobecne záväznými technickými normami a predpismi. Za drobné vady a nedorobky sa považujú nedokončené práce oproti Zmluve, ktorých súhrnná cena nepresahuje 5 % z rozpočtu za predpokladu, že tieto vady nebránia riadnemu užívaniu Diela. Za drobné vady a nedorobky sa nepovažuje nedodanie kompletnej dokumentácie podľa bodu 9.5 tejto Zmluvy.

**9.2** Preberacie konanie po riadnom zhotovení a ukončení Diela podľa Zmluvy sa začne na základe výzvy Zhotoviteľa na prevzatie Diela spôsobom podľa tejto Zmluvy doručenej Objednávateľovi, a to v deň určený vo výzve. Deň určený vo výzve nesmie nastať skôr ako 3 pracovné dni po doručení výzvy Objednávateľovi v prípade, ak sa zmluvné strany nedohodli inak. Pokiaľ sa Objednávateľ nemôže zúčastniť preberacieho konania v deň navrhnutý Zhotoviteľom, oznámi to najneskôr v lehote 2 pracovných dní Zhotoviteľovi. Zhotoviteľ následne po dohode s Objednávateľom určí náhradný termín preberacieho konania, ktorý je pre Zmluvné strany záväzný.

**9.3** Odovzdanie a prevzatie Diela sa uskutoční v preberacom konaní. O výsledku preberacieho konania sa vyhotoví preberací protokol, ktorého súčasťou bude zoznam vád a nedorobkov odovzdávaného Diela spolu s určením termínu pre ich odstránenie.

**9.4** Preberacie konanie spočíva v komplexnej prehliadke Diela a kontrole výskytu možných vád a nedorobkov Diela. Prehliadku diela objednávateľ písomne potvrdí na preberacom protokole, ktorý sa vyhotoví v štyroch rovnopisoch. Preberacie konanie je ukončené podpísaním preberacieho protokolu Objednávateľom a Zhotoviteľom s tým, že Dielo sa považuje za odovzdané ku dňu podpísania preberacieho protokolu oboma zmluvnými stranami.

**9.5** Podmienkou odovzdania a prevzatia Diela je úspešné vykonanie všetkých skúšok predpísaných osobitnými predpismi, záväznými normami, sprievodnou dokumentáciou a Zmluvou a jej prílohami. Prevzatie Diela je podmienené odovzdaním týchto dokladov:

9.5.1 atesty od výrobcov, certifikáty v Slovenskom jazyku,

9.5.2 revízne a kontrolné správy,

9.5.3 zápisy z vykonaných skúšok

9.5.4 doklady preukazujúce nakladanie s odpadmi,

9.5.5 stavebný denník,

9.5.6 súpis zistených vád a nedorobkov a lehoty na ich odstránenie,

9.5.7 projekt skutočného vyhotovenia v štyroch vyhotoveniach,

9.5.8 porealizačné zameranie geodetom a geodetický posudok overený príslušným orgánom štátnej správy na úseku katastra v dvoch vyhotoveniach, ak sa vyžaduje,

9.5.9 podpísaná Dohoda o postúpení práv a povinností vyplývajúcich   zo záruky a nárokov zo zodpovednosti za vady,

9.5.10 fotodokumentácia postupu stavebných prác na CD/DVD v dvoch vyhotoveniach,

9.5.11 potvrdenie o odstránení zariadenia staveniska,

9.5.12 zápisnica o odovzdaní a prevzatí prác,

9.5.13 iné doklady, pokiaľ sú potrebné v zmysle všeobecne záväzných právnych predpisov, príp. požiadaviek Objednávateľa.

**9.6** V prípade ak zhotovené dielo má drobné vady a nedorobky, Zhotoviteľ je povinný odstrániť vady v termíne a za podmienok, ktoré budú dohodnuté v preberacom protokole, pričom sa má za to, že počas lehoty na odstránenie drobných vád a nedorobkov Zhotoviteľ nie je v omeškaní s odovzdaním Diela a Objednávateľ nie je v omeškaní s úhradou ceny za dielo, pokiaľ Zhotoviteľ tieto drobné vady a nedorobky odstráni v lehote do dvoch týždňov. Ak Zhotoviteľ tieto vady neodstráni najneskôr do dvoch týždňov, má Objednávateľ právo odstrániť drobné vady a nedorobky sám alebo ich nechať odstrániť treťou osobou na náklady Zhotoviteľa. Všetky náklady spojené s odstránením drobných vád a nedorobkov hradí Zhotoviteľ, a to bez ohľadu na skutočnosť, či ich odstránenie zabezpečí Zhotoviteľ, alebo bude zabezpečené Objednávateľom alebo treťou osobou určenou Objednávateľom.

**Článok X**

**Zodpovednosť za vady Diela a záruka za akosť Diela**

**10.1** Zhotoviteľ zodpovedá za to, že Dielo alebo jeho časť má v čase odovzdania Diela vlastnosti dohodnuté v Zmluve a jej prílohách, predloženej dokumentácii a právnych predpisoch. Zhotoviteľ zodpovedá za to, že tieto vlastnosti bude mať Dielo počas záručnej doby (záruka za akosť).

**10.2** Zhotoviteľ nezodpovedá za vady vzniknuté v dôsledku nesprávneho používania Diela.

**10.3** Záručná doba za zhotovené Dielo je 5 rokov. Záručná doba začína plynúť dňom podpísania protokolu o odovzdaní a prevzatí Diela Objednávateľom, pričom pre časti Diela, na ktorých boli zistené vady a nedorobky pri odovzdávaní a preberaní Diela začína plynúť záručná doba dňom ich úplného odstránenia.

**10.4** Práva zo zodpovednosti za vady musia byť uplatnené u Zhotoviteľa v záručnej dobe.

**10.5** Zhotoviteľ nezodpovedá za vady Diela spôsobené použitím materiálov, prvkov a výrobkov dodaných a/alebo určených Objednávateľom a/alebo v dôsledku plnenia pokynov Objednávateľa, pokiaľ Zhotoviteľ nemohol ani na pri vynaložení odbornej starostlivosti túto nevhodnosť zistiť a/alebo na nevhodnosť stavebných výrobkov alebo pokynov Objednávateľa upozornil. Zhotoviteľ však zodpovedá za vady Diela, ktoré vznikli v dôsledku prípadného použitia nevhodných stavebných výrobkov alebo nevhodných pokynov Objednávateľa, na ktorých nevhodnosť Zhotoviteľ Objednávateľa neupozornil. Zhotoviteľ zodpovedá za vady použitých materiálov, prvkov a výrobkov, ktoré zabezpečil, dodal a použil na vytvorenie Diela počas záručnej doby.

**10.6** Vady zhotoveného Diela uplatnené v záručnej dobe je Zhotoviteľ povinný odstrániť bezplatne.

**10.7** Oznámenie vád (reklamácia) musí byť vykonané písomne, elektronickou poštou alebo faxom. Reklamácia musí obsahovať označenia vady, miesta, kde sa vada nachádza a popis, ako sa vada prejavuje.

**10.8** Zhotoviteľ sa zaväzuje, že v každom konkrétnom prípade riadne reklamovanú vadu odstráni spôsobom a v termíne dohodnutom s Objednávateľom. Pokiaľ nebude dohodnuté inak Zhotoviteľ sa zaväzuje začať s odstraňovaním reklamovaných vád bez zbytočného odkladu po doručení reklamácie. Vady sa Zhotoviteľ zaväzuje odstrániť podľa písomnej dohody a závislosti od charakteru konkrétnej vady, vždy však v čo možno najkratšom čase, najneskôr v lehote do 30 dní odo dňa doručenia reklamácie. Pokiaľ Zhotoviteľ neodstráni vady v dohodnutej lehote, má Objednávateľ právo odstrániť vady sám alebo prostredníctvom tretej osoby, a to na náklady Zhotoviteľa. Ustanovenia tejto zmluvy o zmluvnej pokute tým nie sú dotknuté.

**10.9** Zhotoviteľ sa zaväzuje začať s odstraňovaním prípadných porúch a vád ohrozujúcich riadne užívanie Diela do 24 hodín odo dňa doručenia reklamácie.

**10.10** O odstránení reklamovaných porúch a vád bude spísaný protokol, ktorý bude podpísaný oprávnenými zástupcami Zmluvných strán.

**10.11** V prípade, že Zhotoviteľ nezačne s odstraňovaním reklamovaných vád a porúch v lehote podľa dohody alebo podľa Zmluvy alebo reklamované vady a poruchy neodstráni v lehote podľa Zmluvy alebo dohody Zmluvných strán a Objednávateľ zabezpečí odstránenie vád prostredníctvom tretej osoby na náklady Zhotoviteľa, bude o tejto skutočnosti Zhotoviteľa bezodkladne písomne informovať.

**10.12** Pokiaľ by odstránenie vady bolo spojené s neúmerne vysokými nákladmi a vada by nebránila riadnemu užívaniu Diela, Zmluvné strany sa môžu dohodnúť na primeranej zľave z ceny Diela bez odstránenia vady.

**10.13** Zmluvné strany sa dohodli a sú s tým uzrozumené, že za vady, ktoré bránia užívaniu Diela sa bude považovať aj nedodanie dokladov podľa bodu 9.5 tejto Zmluvy.

**10.14** Zodpovednosť za vady upravuje Dohoda o postúpení práv a povinností vyplývajúcich zo záruky a nárokov zo zodpovednosti za vady,

**Článok XI**

**Vlastníctvo a nebezpečenstvo škody**

**11.1** Vlastníkom zhotoveného Diela, ako aj častí Diela zabudovaných do stavby, je Objednávateľ. Nebezpečenstvo škody na zhotovenom Diele a veci v stavbe zabudovaných znáša až do protokolárneho odovzdania a prevzatia podľa článku IX Zmluvy Zhotoviteľ.

**11.2** Vlastníkom nezabudovaných vecí, určených k vykonaniu Diela, je Zhotoviteľ, pokiaľ ich Objednávateľ už predtým nezaplatil. V prípade, že ich Objednávateľ zaplatil, je vlastníkom nezabudovaných vecí Objednávateľ. Zhotoviteľ nie je oprávnený zo staveniska odviesť akýkoľvek materiál, ktorý je vo vlastníctve Objednávateľa, s výnimkou výmeny materiálu reklamovaného pre nekvalitu.

**Článok XII**

**Okolnosti vylučujúce zodpovednosť**

**12.1** Pre účely Zmluvy sa na okolnosti vylučujúce zodpovednosť vzťahuje právna úprava podľa ust. § 374 zákona č. 513/1991 Zb. Obchodného zákonníka.

**Článok XIII**

**Sankcie**

**13.1** V prípade omeškania Zhotoviteľa týkajúceho sa riadneho vykonania Diela podľa tejto Zmluvy alebo v prípade omeškania Zhotoviteľa so splnením akejkoľvek povinnosti podľa tejto Zmluvy (s výnimkou bodu 13.2, 13.3 a 13.4), uhradí Zhotoviteľ Objednávateľovi zmluvnú pokutu vo výške 0,1 % z celkovej ceny Diela za každý začatý deň omeškania.

**13.2** Ak Zhotoviteľ nezačne s odstraňovaním vád a/alebo neodstráni vady v dohodnutom termíne podľa článku X Zmluvy, zaplatí zmluvnú pokutu vo výške 66,00 EUR (slovom šesťdesiatšesť euro) za každý deň omeškania a za každú vadu samostatne.

**13.3** V prípade zistenia nesúladu Objednávateľom požadovaných a Zhotoviteľom deklarovaných vlastností Diela so skutočnosťou je zhotoviteľ povinný zaplatiť zmluvnú pokutu vo výške 25% z celkovej ceny Diela.

**13.4** V prípade, že zhotoviteľ nevyprace stavenisko riadne a včas, zaplatí objednávateľovi zmluvnú pokutu vo výške 500,- EUR (slovom päťsto euro).

**13.5** V prípade omeškania Objednávateľa so zaplatením ceny za Dielo (po splnení platobných podmienok) je Zhotoviteľ oprávnený požadovať úrok z omeškania vo výške podľa všeobecne záväzných právnych predpisov.

**13.6** Uplatnením sankčných postihov zo strany Objednávateľa voči Zhotoviteľovi nezaniká povinnosť Zhotoviteľa nahradiť Objednávateľovi všetky škody, ktoré mu vzniknú v súvislosti porušením povinností Zhotoviteľa podľa tejto Zmluvy a/alebo ostatných všeobecne záväzných právnych predpisov, a to v ich plnej výške.

**13.7** Pohľadávka na zaplatenie zmluvnej pokuty podľa tejto zmluvy je vždy splatná v lehote štrnástich (14) dní od doručenia výzvy na jej zaplatenie zhotoviteľovi. Právo na zaplatenie zmluvnej pokuty podľa tejto zmluvy vznikne len za podmienky, že objednávateľ písomne vyzve zhotoviteľa na zaplatenie zmluvnej pokuty.

**13.8** Zmluvné strany sa dohodli, že objednávateľ je oprávnený jednostranne započítať akúkoľvek svoju peňažnú pohľadávku (t.j. aj nesplatnú) voči zhotoviteľovi, vzniknutú na základe tejto zmluvy alebo v súvislosti s ňou proti akejkoľvek peňažnej pohľadávke zhotoviteľa.

**Článok XIV**

**Zodpovednosť za škodu**

**14.1** Zhotoviteľ je odo dňa odovzdania staveniska do odovzdania riadne ukončeného Diela povinný predchádzať škodám a počínať si tak, aby pri vykonávaní Diela nedochádzalo ku škodám na zdraví, majetku, prírode a životnom prostredí.

**14.2** Zhotoviteľ zodpovedá za všetky škody vzniknuté Objednávateľovi alebo tretím osobám, pokiaľ tieto škody vzniknú z dôvodu porušenia všeobecne záväzných právnych predpisov alebo v súvislosti s prevádzkovou činnosťou Zhotoviteľa a taktiež za škody na vznikajúcich alebo existujúcich objektoch susediacich so stavbou a na vonkajšom vybavení, káblových vedeniach, inžinierskych sieťach a pod. Zhotoviteľ sa zaväzuje takto vzniknuté škody nahradiť v lehote do 30 dní od doručenia písomnej výzvy Objednávateľa na ich náhradu.

**14.3** Zhotoviteľ nesmie bez súhlasu Objednávateľa zastaviť práce alebo opustiť stavenisko, v opačnom prípade je povinný nahradiť škodu, ktorá týmto Objednávateľovi vznikla. Opustením staveniska sa rozumie odstránenie zariadenia staveniska, nevykonávanie stavebných prác, resp. prác, ktorých výsledkom má byť vykonanie Diela, po dobu dlhšiu ako 5 dní, pokiaľ nevykonávanie uvedených prác nie je následkom prerušenia prác podľa Zmluvy.

**Článok XV**

**Trvanie a zánik Zmluvy**

**15.1** Zmluva sa uzatvára na dobu určitú, a to do času riadneho odovzdania Diela. Tým nie sú dotknuté ustanovenia o záručnej dobe a z toho vyplývajúce práva a povinnosti Zmluvných strán ako aj ustanovenia o zmluvnej pokute a náhrade škody.

**15.2** Zmluvné strany môžu ukončiť zmluvný vzťah písomnou dohodou, pričom v takejto dohode musí byť uvedený spôsob vysporiadania ich záväzkov vyplývajúcich zo Zmluvy.

**15.3** Zhotoviteľ je oprávnený písomne odstúpiť od Zmluvy ako pri podstatnom porušení Zmluvy z nasledovných dôvodov:

15.3.1 Objednávateľ požaduje také vlastnosti Diela, ktoré by boli v rozpore s platnými právnymi predpismi alebo ktoré sú napriek písomnému upozorneniu Zhotoviteľa zjavne nevhodné,

15.3.2 Objednávateľ písomne oznámi Zhotoviteľovi, že nemôže splniť svoje záväzky vyplývajúce zo Zmluvy,

15.3.3 z dôvodov stanovených Obchodným zákonníkom.

**15.4** Objednávateľ je oprávnený odstúpiť od Zmluvy ako pri podstatnom porušení Zmluvy z nasledovných dôvodov:

15.4.1 Zhotoviteľ do 15 dní odo dňa prevzatia staveniska nezačne s realizáciou prác,

15.4.2 Zhotoviteľ je aj napriek predchádzajúcej výzve Objednávateľa nečinný alebo je v omeškaní so splnením svojich záväzkov vyplývajúcich z tejto Zmluvy, alebo odmieta poskytnúť súčinnosť a spoluprácu s osobami poverenými Objednávateľom,

15.4.3 Zhotoviteľ písomne oznámi Objednávateľovi, že nemôže splniť svoje záväzky vyplývajúce zo Zmluvy alebo v prípade, že sa situácia Zhotoviteľa zmení v takej miere, že technické alebo finančné záruky, ktoré ponúka, nie sú zlučiteľné s povahou a dôležitosťou prác a dodávok podľa tejto Zmluvy,

15.4.4 z dôvodu opakovaného porušenia povinností Zhotoviteľa týkajúcich sa zhotovenia Diela ustanovených v tejto Zmluve alebo v jej prílohách a dokumentoch podľa čl. I bod 1.2 tejto zmluvy,

15.4.5 na majetok Zhotoviteľa bol podaný návrh na vyhlásenie konkurzu alebo návrh na povolenie reštrukturalizácie Zhotoviteľa,

15.4.6 ak zhotoviteľ stratí oprávnenia vyžadované príslušnými právnymi predpismi na činnosti, na základe ktorých je zhotoviteľ oprávnený zhotovovať dielo podľa tejto zmluvy,

15.4.7 ak zhotoviteľ vstúpi do likvidácie,

15.4.8 v prípade prerušenia zhotovovania diela v rozpore s touto zmluvou trvajúcom dlhšie ako 5 dní

15.4.9 z ďalších dôvodov ustanovených Obchodným zákonníkom.

**15.5** Objednávateľ je v prípade opakovaného menej závažného porušenia Zmluvy (nepodstatné porušenie) Zhotoviteľom povinný písomne upozorniť Zhotoviteľa na nedostatky a požadovať ich odstránenie v primeranej lehote určenej Objednávateľom. Ak nedôjde k náprave, je Objednávateľ oprávnený písomne odstúpiť od Zmluvy.

**15.6** Odstúpenie od tejto zmluvy musí byť vykonané písomne, musí byť doručené druhej zmluvnej strane, inak sa nepovažuje za odstúpenie od tejto zmluvy. Odstúpením od tejto zmluvy sa táto zmluva neruší od počiatku, ale až odo dňa doručenia písomného oznámenia o odstúpení od tejto zmluvy druhej zmluvnej strane.

**15.7** V prípade predčasného ukončenia Zmluvy z dôvodov uvedených v tomto článku Zmluvy je Zhotoviteľ povinný bezodkladne, najneskôr však v lehote 5 dní odo dňa zániku Zmluvy, odovzdať objednávateľovi neukončené dielo spolu s príslušnou dokumentáciou, opustiť stavenisko a odstrániť zariadenia staveniska. Pri plnení tejto povinnosti je Zhotoviteľ povinný zanechať priestor staveniska v stave a s vybavením a zariadením, ktoré bude zaručovať bezpečnosť a ochranu zdravia osôb vstupujúcich na stavenisko a pohybujúcich sa v priestoroch staveniska a jeho bezprostrednom okolí, pokiaľ sa Zmluvné strany nedohodnú inak. Povinnosti vyplývajúce z predchádzajúcej vety je Zhotoviteľ povinný splniť aj v prípade podľa článku XIV bod 14.3 Zmluvy v spojení s článkom XVI bod 16.3 Zmluvy. Zhotoviteľ je povinný bezodkladne upozorniť objednávateľa na všetky opatrenia, ktoré je potrebné urobiť v záujme odvrátenie akejkoľvek hroziacej škody na neukončenom diele alebo zmiernenia jej následkov.

**15.8** Vlastnícke právo k neukončenému dielu prechádza na objednávateľa odovzdaním neukončeného diela; v prípade, ak nedošlo k odovzdaniu neukončeného diela v lehote na odovzdanie neukončeného diela uvedenej v bode 15.7 tohto článku zmluvy, vlastnícke právo k neukončenému dielu prechádza na objednávateľa uplynutím tejto lehoty. V prípade zániku tejto zmluvy pred zhotovením diela podľa tejto zmluvy má zhotoviteľ právo na zaplatenie ceny diela v rozsahu skutočne vykonaných prác na diele ku dňu zániku tejto zmluvy.

**Článok XVI**

**Spoločné ustanovenia**

**16.1** Zhotoviteľ bude pri plnení predmetu Zmluvy postupovať s odbornou starostlivosťou. Zaväzuje sa dodržiavať všeobecne záväzné predpisy, technické normy a podmienky Zmluvy. Zhotoviteľ sa bude riadiť zadávacou dokumentáciou a podkladmi Objednávateľa, pokynmi Objednávateľa, zápismi a dohodami poverených zástupcov Zmluvných strán a rozhodnutiami a vyjadreniami dotknutých orgánov.

**16.2** Zhotoviteľ je povinný strpieť výkon kontroly/auditu/overovania súvisiaceho s realizáciou Diela kedykoľvek počas platnosti a účinnosti Zmluvy, a to oprávnenými osobami Objednávateľa v termínoch vopred ohlásených a poskytnúť im všetku potrebnú súčinnosť.

**16.3** Zhotoviteľ je povinný do doby nástupu nového Zhotoviteľa najdlhšie v lehote uvedenej v čl. XV bod 15.7 zmluvy zabezpečovať na stavenisku na vlastné náklady všetky potrebné ochranné, bezpečnostné, protipožiarne, hygienické a strážne opatrenia. Zhotoviteľ zodpovedá škodu vzniknutú z dôvodu neplnenia tohto ustanovenia.

**16.4** Zmluvné strany sa dohodli, že písomnosti obsahujúce právne významné skutočnosti podľa tejto zmluvy si budú doručovať poštou, formou doporučenej zásielky alebo osobne. Písomnosťou obsahujúcou právne významné skutočnosti sa na účely tejto zmluvy rozumie najmä odstúpenie od zmluvy a výzvy na plnenie si povinností z tejto zmluvy. Zmluvné strany sa dohodli, že ich vzájomná korešpondencia sa bude zasielať na adresy uvedené v záhlaví tejto zmluvy, pokiaľ zo zmluvy nevyplýva inak. Až do okamihu doručenia písomného oznámenia o zmene kontaktnej adresy sa považuje za adresu určenú na doručovanie adresa uvedená v záhlaví zmluvy.

Pri doručení prostredníctvom pošty sa zásielka považuje za doručenú dňom jej doručenia na adresu podľa predchádzajúceho bodu tohto článku zmluvy. Za deň doručenia zásielky sa považuje aj deň, v ktorý zmluvná strana, ktorá je adresátom, odoprie doručovanú zásielku prevziať, alebo deň vrátenia sa nedoručenej zásielky späť odosielateľovi, i keď sa adresát o obsahu zásielky nedozvedel. Listina adresovaná zmluvnej strane, ktorá je doručovaná osobne, sa považuje za doručenú tejto strane okamihom, keď túto prevezme alebo ju odmietne prevziať.

* 1. Prílohami tejto zmluvy sú:

16.5.1 (príloha č. 1):

16.5.1.1 Zoznam subdodávateľov a ich označenie v súlade s právnym predpisom upravujúcim verejné obstarávanie,

16.5.1.2 časový harmonogram realizácie diela,

16.5.1.3 určenie osoby stavbyvedúceho,

16.5.1.4 určenie osoby zodpovednej za koordináciu bezpečnosti na stavenisku;

16.5.2 Podrobný rozpočet diela obsahujúci objem stavebných prác, výpočet a rekapituláciu ceny diela zaokrúhlený na dve desatinné miesta v listinnej podobe (príloha č. 2).

**Článok XVII**

**Záverečné ustanovenia**

**17.1** Zmluvné strany sa zaväzujú, že si budú vzájomne poskytovať nevyhnutné spolupôsobenie a vzájomne sa informovať o ďalších skutočnos­tiach potreb­ných pre plnenie ich záväzkov vyplývajúcich z tejto zmluvy, oznamovať si včas dôleži­té okolnosti a ich zmeny, ktoré môžu mať vplyv na ich spoluprácu podľa tejto zmluvy.

**17.2** Objednávateľ oboznámil zhotoviteľa o skutočnosti, že dielo je spolufinancované formou nenávratného regionálneho príspevku poskytnutého Úradom podpredsedu vlády SR pre investície a informatizáciu v rámci prioritnej osi E – Cestovný ruch, E.2 – 1 dňová turistika, poskytnutých objednávateľovi na základe zmluvy o poskytnutí regionálneho príspevku, preto bude Zhotoviteľ povinný strpieť výkon kontroly/auditu/overovania súvisiacich s realizáciou predmetu plnenia kedykoľvek počas platnosti a účinnosti zmluvy o poskytnutí regionálneho príspevku a to oprávnenými osobami v zmysle všeobecných zmluvných podmienok a poskytnúť týmto osobám všetku potrebnú súčinnosť. Za osoby oprávnené sa považujú:

a) poskytovateľ regionálneho príspevku a ním poverené osoby;

b) najvyšší kontrolný úrad SR, príslušná Správa finančnej kontroly, Certifikačný orgán a nimi poverené osoby;

c) orgán auditu, jeho spolupracujúce orgány a nimi poverené osoby;

d) osoby prizvané orgánmi podľa písm. a)-c) v súlade s príslušnými právnymi predpismi SR.

**17.3** Práva a povinnosti zmluvných strán, ktoré nie sú upravené touto zmluvou, sa spravujú podľa príslušných ustanovení Obchodného zákonníka a ďalších príslušných všeobecne záväzných právnych predpisov SR.

**17.4** Zhotoviteľ je povinný počas trvania tejto zmluvy dodržiavať ustanovenia zákona č. 343/2015 Z. z. o verejnom obstarávaní.

**17.5** Meniť alebo dopĺňať text Zmluvy je možné len formou písomných dodatkov, ktoré budú platné, ak budú riadne potvrdené a podpísané oprávnenými zástupcami oboch Zmluvných strán. Akékoľvek dodatky k Zmluve musia byť v súlade s ust. § 18 a ďalšími ustanoveniami zákona č. 343/2015 Z. z. o verejnom obstarávaní v znení neskorších predpisov.

**17.6** Táto Zmluva je vyhotovená v štyroch rovnopisoch, dva rovnopisy dostane Zhotoviteľ a dva Objednávateľ.

**17.7.** Zmluva nadobúda platnosť dňom jej podpísania Zmluvnými stranami a účinnosť dňom nasledujúcim po dni jej zverejnenia na webovom sídle objednávateľa.

**17.8** Zmluvné strany prehlasujú, že ustanoveniam tejto zmluvy zhodne porozumeli čo do obsahu i rozsahu, tieto vyjadrujú ich slobodnú a vážnu vôľu, čo potvrdzujú svojimi vlastnoručnými podpismi na tejto zmluve.

Objednávateľ: Zhotoviteľ:

V Skároši, dňa 29.05.2020 V Nižnej Myšli, dňa 29.05.2020

.................................................... ....................................................

JUDr. Ľubomír Vranka Rudolf Belás, konateľ

Starosta obce